**יובל שלום פרייליך** (נולד ב-24 בינואר 1995) הוא סייף ישראלי המתחרה בסגנון הדקר, אלוף אירופה (2019).

ביוגרפיה
--------

פרייליך נולד בישראל בשנת 1995 לגבי ורחל שעלו מאוסטרליה. הוא גדל במשפחה דתית לצד שלושה אחים ושתי אחיות. בשנת 2000 עברה משפחתו להתגורר באוסטרליה למשך מספר שנים בעקבות עבודתו של אביו. לאחר שחזר מאוסטרליה בשנת 2004, הוא התגורר עם משפחתו בנווה דניאל. פרייליך למד בתיכון הרטמן בירושלים ואת שירותו הצבאי העביר במעמד של ספורטאי מצטיין. לאחר שירותו הוא למד באוניברסיטה הפתוחה בנתניה ובמרכז הבינתחומי הרצליה, שם סיים בהצטיינות את לימודיו במשפטים וממשל.

קריירה
------

פרייליך החל להתאמן בסיף בגיל 5 בעקבות צפייה בתחרויות הסייף באולימפיאדת סידני, בעת שהתגורר עם משפחתו באוסטרליה. לאחר שחזר לארץ, הוא התאמן במועדון 'מכבי ירושלים'. בשנת 2010 עבר להתחרות במועדון 'הפועל כפר סבא' תחת הדרכתו של המאמן אוהד בלווה. בשנת 2008, לאחר שזכה באליפות ישראל עד גילאי 13, הגישו פרייליך ואביו עתירה לבג"ץ בטענה שאיגוד הסייף הישראלי מפלה את פרייליך בכך שתחרויות רשמיות נערכות בשבת ומכיוון שהוא ספורטאי שומר מצוות נמנע ממנו להשתתף בתחרויות ולהישלח לאחר מכן לתחרויות בינלאומיות. בג"ץ הוציא צו זמני לטובת פרייליך וקבע שבמידה ולא יינתן לו להתחרות במוצאי שבת הוא יזכה בניצחונות טכניים בכל הקרבות בהם נמנע ממנו להשתתף. לאחר כשנתיים פקע הצו ופרייליך החל להתחרות גם בשבתות.

בשנת 2010 זכה במדליית ארד באליפות העולם לקדטים שנערכה באזרבייג'ן. באותה שנה זכה כחלק מנבחרת ישראל לנוער במדליית כסף באליפות אירופה לנוער. בשנת 2011 זכה במדליית זהב באליפות אירופה לקדטים שנערכה בקלגנפורט, אוסטריה. בחודש ינואר 2012 זכה פרייליך במדליית זהב באליפות ישראל. בחודש מרץ אותה שנה השתתף באליפות אירופה לקדטים ונוער שנערכה בפורץ', קרואטיה וזכה במדליית כסף בקטגוריית הקדטים ובמדליית ארד בקטגוריית הנוער. באפריל אותה שנה זכה פרייליך במדליית זהב באליפות העולם לקדטים שהתקיימה במוסקבה. בשנת 2014 זכה פרייליך במדליית זהב באליפות אירופה לנוער שנערכה בישראל.

בחודש מרץ 2015 זכה במדליית זהב שנייה ברציפות באליפות אירופה לנוער שנערכה במריבור, סלובניה. ביוני אותה שנה השתתף פרייליך באליפות אירופה לבוגרים וסיים במקום ה-12, מה שהספיק לקריטריון הישראלי לאולימפיאדת ריו. לאחר מכן גבר פרייליך בהתמודדות מול עידו הרפר על הכרטיס הישראלי לתחרות ההזדמנות האחרונה לקראת האולימפיאדה אך נוצח בשמינית הגמר ולא השתתף באולימפיאדה זו. בפברואר 2016 הוא התחרה בטורניר מסדרת גביע העולם לבוגרים שנערך בוונקובר, קנדה וזכה במדליית ארד בתחרות הדקר האישית. בחודש מאי אותה השנה הוא זכה במדליית כסף באליפות אירופה עד גיל 23 שנערכה בפלובדיב שבבולגריה. בפברואר 2019, התחרה פרייליך בטורניר גביע העולם בוונקובר שבקנדה וזכה במדליית כסף עם נבחרת ישראל בקטגוריית הדקר הקבוצתית. זוהי הייתה המדליה הראשונה של נבחרת ישראל בתחרות מסבב גביע העולם השנתי.
כיום מתאמן פרייליך בבית הלאומי למצוינות בספורט - מכון וינגייט, ובמקביל במועדון הסיוף בתל-אביב.

### אלוף אירופה

באליפות אירופה 2019 שנערכה בדיסלדורף, זכה פרייליך במדליית הזהב והפך לסייף הישראלי הראשון שזוכה בתואר האירופי. את שלב הבתים סיים פרייליך עם ארבעה ניצחונות ושני הפסדים. בשלב 64 האחרונים הוא ניצח בתוצאה 11:15 את פליפ מארש הבריטי, בשלב 32 האחרונים הוא ניצח בתוצאה 15:12 את גבריאל צ'ימיני האיטלקי ובשלב שמינית הגמר הוא ניצח בתוצאה 15:14 את וולודימיר סטנקביץ' האוקראיני. בשלב רבע הגמר פרייליך ניצח בתוצאה 15:12 אוקראיני נוסף בשם בוגדאן ניקישין ובחצי הגמר הוא ניצח בתוצאה 15:8 את יירי בראן הצ'כי. בשלב הגמר, התמודד פרייליך מול סגן האלוף האולימפי, אנדריאה סנטארלי האיטלקי. הסיבוב הראשון היה שקול והסתיים בשוויון 3:3. בסיבוב השני פרייליך תקף והפעיל יותר לחץ על יריבו ועלה ליתרון 7:11. בסיבוב השלישי הוא שמר על יתרונו וניצח בתוצאה 15:9. באותה האליפות, פרייליך גם התחרה יחד עם הנבחרת הישראלית בקטגוריה הקבוצתית, שם הודחו בשלב שמינית הגמר מול פולין.

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
באליפות אירופה שנערכה ביוני 2022 באנטליה סיים פרייליך במקום 41 בתחרות האישית ובתחרות הקבוצתית זכה במדליית הכסף יחד עם חבריו לנבחרת ישראל: עידו הרפר, גרגורי בסקין ויונתן כהן.
ב31 לינואר 2024 זכה יובל במדליית זהב בתחרות הגראנד פרי בדוחה שבקטאר תוך הופעה מרשימה וניצחונות על האלוף האולימפי המכהן וסייפים נוספים בטופ העולמי, מה שקידם אותו משמעותית למשחקים האולימפיים בפריז 2024. ובזכות שתי התחרויות שלאחר מכן הבטיח את מקומו במשחקים האולימפיים בפריז 2024 ובזאת הוא סייף הדקר גברים הישראלי הראשון שהצליח להעפיל למשחקים האולימפיים.

קישורים חיצוניים
----------------

ויקישיתוף מדיה וקבצים בנושא **יובל פרייליך** בוויקישיתוף

* יובל פרייליך, באתר התאחדות הסיף הבין-לאומית
* ליאת שלזינגר, מצחצח חרבות, לא בשבת, באתר nrg‏, 29 באוקטובר 2008
* אתר למנויים בלבד אורי טלשיר, המטרה: זהב אולימפי, בעזרת השם או בלעדיו, באתר הארץ, 9 במרץ 2014
* אתר למנויים בלבד יובל פרייליך, די לאלץ ספורטאים דתיים לבחור בין המסורת לתחרות, באתר הארץ, 30 בספטמבר 2014
* דיאנה בחור ניר, יובל פרייליך - הדוד שניצח את גוליית עם חרב, באתר כלכליסט, 23 ביוני 2019
* ארן הרשלג, ‏"הם לא מכירים בקיומנו": הספורטאי שהביא את ההמנון הישראלי לקטר, באתר גלובס, 15 בפברואר 2024

הערות שוליים
------------

1. 1 2  אתר למנויים בלבד אורי טלשיר, המטרה: זהב אולימפי, בעזרת השם או בלעדיו, באתר הארץ, 9 במרץ 2014
2. ↑  nrg מעריב, בג"צ קבע: אין להפלות ספורטאי בשל היותו שומר מצוות, באתר nrg‏, 26 באוקטובר 2008
3. ↑  nrg מעריב, סייף: ארד לפרייליך באליפות העולם לקדטים, באתר nrg‏, 3 באפריל 2010
4. ↑  ניר שועלי, סייף: כסף לנבחרת ישראל באליפות אירופה לנוער, באתר nrg‏, 29 באוקטובר 2010
5. ↑  אורן אהרוני, סיף: פרייליך זכה באליפות אירופה לקדטים, באתר ynet, 28 בפברואר 2011
6. ↑  פרויליך ומרניוק זכו באליפות ישראל בדקר, באתר ONE‏, 15 בינואר 2012
7. ↑  דני בורשבסקי‏, סייף: יובל פרייליך סגן אלוף אירופה לקדטים, באתר וואלה!‏, 3 במרץ 2012
8. ↑  אליסף דעואל, ‏קומרוב סגנית אלופת אירופה לנוער, ארד למרניוק, באתר ONE‏, 8 במרץ 2012
9. ↑  אליסף דעואל, ‏פרייליך וסטרלינקוב זכו באליפות העולם לקדטים, באתר ONE‏, 2 באפריל 2012
10. ↑  פרייליך זכה באליפות אירופה לנוער בסייף, באתר ערוץ הספורט, 1 במרץ 2014
11. ↑  אורן אהרוני, סיף: יובל פרייליך אלוף אירופה לנוער, באתר ynet, 2 במרץ 2015
12. ↑  אורן קורנפלד‏, סייף: יובל פרייליך השיג את הקרטריון הישראלי לריו, באתר וואלה!‏, 7 ביוני 2015
13. ↑  אתר למנויים בלבד אורי טלשיר, תחרויות המיון: כשספורטאי מקבל הזדמנות אחרונה להגשים את חלום חייו, באתר הארץ, 25 באפריל 2016
14. ↑  אסי ממן, ‏פרייליך זכה בכסף באליפות אירופה עד גיל 23, באתר ONE‏, 1 במאי 2016
15. ↑  איתמר קציר, לראשונה: נבחרת ישראל בסייף זכתה במדליה בסבב גביע העולם, באתר הארץ, 11 בפברואר 2019
16. ↑  אורן אהרוני, היסטוריה: יובל פרייליך אלוף אירופה בסיוף, באתר ynet, 18 ביוני 2019
17. ↑  אורן אהרוני (כתב), עשו היסטוריה: נבחרת הסייף סגנית אליפות אירופה, באתר ישראל היום, 22 ביוני 2022